PREDLAGATELJ: ŽUPAN OBČINE ŽIROVNICA

PRISTOJNOST: OBČINSKI SVET OBČINE ŽIROVNICA
PREDLOG ODLOKA O OBČINSKEM PODROBNEM PROSTORSKEM NAČRTU
SELO - MEDGENERACIJSKI IN GERONTOLOŠKI CENTER ŽIROVNICA
(1. obravnava)
1. UVOD 

Občina Žirovnica načrtuje gradnjo medgeneracijskega in gerontološkega centra v enoti urejanja prostora, ki je v Občinskem prostorskem načrtu Občine Žirovnica (v nadaljevanju »OPN«) označena kot »SE 2 – OPPN«. V predvideni prostorski enoti je torej po veljavnem OPN obvezno sprejeti OPPN. 115. člen OPN za predmetno enoto urejanja dopušča izgradnjo doma upokojencev z vsemi spremljajočimi vsebinami. Za obravnavano EUP je določena podrobna namenska raba SB.

S predvideno gradnjo si Občina Žirovnica prizadeva modernizacijo varstva za starejše, predvsem z izvajanjem storitev v manjših enotah po sodobnih konceptih (na primer bivanje v gospodinjskih skupinah, v bivalnih enotah). Glede na individualne potrebe stanovalcev želijo omogočiti tudi ureditev negovalnih oddelkov, kjer bi se izvajala dolgotrajna, tudi paliativna oskrba.

Cilj predvidenega centra je, da bi čim več starostnikov ob ustrezni podpori in pomoči lahko čim dlje ostalo v domačem okolju, zato bi bil center namenjen tudi drugim oblikam socialnega varstva (varstveno - delovne skupine, dnevno ali nočno varstvo starejših). Hkrati bi se iz centra izvajala tudi pomoč na domu.

Z umestitvijo dodatnih javnih programov v okviru medgeneracijskega in gerontološkega centra (npr.: otroško igrišče s parkovno ureditvijo, knjižnica, frizerski salon, gostinski lokali in/ali podobne javne vsebine...) se center ter njegovi varovanci še dodatno povežejo z okolico, kar preprečuje njihovo socialno izključenost ter krepi medgeneracijsko povezanost.

Občina Žirovnica Občinski podrobni prostorski načrt (v nadaljevanju »OPPN«) sprejema na podlagi:

-  114. in 126. člena Zakona o urejanju prostora ZUreP-3 (Uradni list RS, št.: 199/21) 

- 18. člena Statuta občine Žirovnica (Uradni list RS, št.: 23/1999, 55/2011 - UPB1s spremembami) 

- Odloka o Občinskem prostorskem načrtu Občine Žirovnica (Uradni list RS, št. 34/11, 76/12, 14/19) skupaj z obveznimi razlagami (Uradni list RS, št. 58/13, 53/15, 92/15, 80/17, 68/19, 128/22 - v nadaljevanju »OPN«)

- Sklepa o pripravi Občinskega podrobnega prostorskega načrta  Selo – dom starejših občanov,  medgeneracijski in gerontološki center Žirovnica – Bled (16. 11. 2021)

Od Ministrstva za okolje in prostor je Občina Žirovnica za ta OPPN pridobila identifikacijsko številko prostorskega akta v zbirki prostorskih aktov: 2695

Območje obdelave OPPN leži vzdolžno ob državni regionalni cesti III. reda Žirovnica Begunje (šifra odseka 1131) v oddaljenosti cca. 35m. Obravnavano območje OPPN obsega cca. 1,1 ha in obsega naslednja zemljišča, ki so sicer del dveh katastrskih občin:

- zemljiške parcele v k.o. 2180 Žirovnica, ali njihove dele: 164/1 (del), 171/3 (del), 174/1 (del), 176/1 (del), 176/2 (del), 178/1, 178/2, 179/3 (del), 179/4 (del), 180/1 (del), 180/6 in 180/7,

- zemljiške parcele v k.o 2181 Zabreznica, ali njihove dele: 290/1 (del), 292/1 (del) in 293.

2. FINANČNE POSLEDICE

Na proračun občine Žirovnica predlagani odlok ne bo imel neposrednih posledic. Nadaljnje pridobivanje projektne dokumentacije, odkup zemljišč in sama izvedba planiranega posega pa bo bremenila proračun Občine Žirovnica. 
3. BESEDILO ODLOKA

Na podlagi 114., 126., 1. alineje drugega odstavka, četrtega, petega, sedmega, osmega in devetega odstavka 318. člena Zakona o urejanju prostora ZUreP-3 (Uradni list RS, št.: 199/21) ter 18. člena Statuta občine Žirovnica (Uradni list RS, št.: 23/1999, 55/2011 - UPB1s spremembami) je Občinski svet občine Žirovnica na svoji ___________ redni seji, dne __________ sprejel
ODLOK

o Občinskem podrobnem prostorskem načrtu 

Selo - Medgeneracijski in gerontološki center Žirovnica
I. SPLOŠNE DOLOČBE

1. člen

(podlaga za pripravo in namen občinskega podrobnega prostorskega načrta)

(1) S tem Odlokom o Občinskem podrobnem prostorskem načrtu Selo - Medgeneracijski in gerontološki center Žirovnica, ki je utemeljen v Občinskem prostorskem načrtu Občine Žirovnica (Uradni list RS, št. 34/11, 76/12, 14/19) skupaj z obveznimi razlagami (Uradni list RS, št. 58/13, 53/15, 92/15, 80/17, 68/19, 128/22 - v nadaljevanju »OPN«), se določa pogoje za umestitev načrtovane ureditve v prostor, pogoje za oblikovanje objektov, pogoje za zagotavljanje gospodarske javne infrastrukture, pogoje v zvezi z varovanjem okolja in naravne ter kulturne dediščine, ukrepe za obrambo in varstvo pred naravnimi in drugimi nesrečami, parcelacijo in etapnost izvedbe prostorske ureditve ter tolerance in nadzor nad izvajanjem tega odloka.
(2) Občinski svet Občine Žirovnica sprejme Odlok o občinskem podrobnem prostorskem načrtu Selo - Medgeneracijski in gerontološki center Žirovnica (v nadaljevanju »OPPN«), ki ga je pod številko 20/21 - 355 izdelalo podjetje Preprostor d.o.o. iz Radovljice v sodelovanju s podjetjem Atelje Prizma d.o.o., Jesenice. 
2. člen

(vsebina OPPN)

(1) OPPN je sestavljen iz tekstualnega dela in grafičnega dela na naslednjih listih:
- 2.1 - Izsek iz grafičnega načrta kartografskega dela OPN s prikazom lege prostorske ureditve na širšem območju

- 2.2 - Prikaz območja OPPN z obstoječim parcelnim stanjem

- 2.3 - Prikaz vplivov in povezav s sosednjimi območji

- 2.4 - Zazidalna oziroma ureditvena situacija, regulacijske linije

- 2.5 - Prikaz ureditev glede poteka omrežij in priključevanja objektov na gospodarsko javno infrastrukturo ter grajeno javno dobro

- 2.6 - Prikaz ureditev, potrebnih za varovanje okolja, naravnih virov in ohranjanje narave

- 2.7 - Prikaz ureditev, potrebnih za obrambo ter varstvo pred naravnimi in drugimi nesrečami, vključno z varstvom pred požarom

- 2.8 - Načrt parcelacije

3. člen

(predmet OPPN)

(1) Ta OPPN ureja nepozidano enoto urejanja prostora (v nadaljevanju EUP) v neposredni bližini obstoječe zdravstvene postaje in lekarne ter je v veljavnem OPN označena kot »SE 2 OPPN*«. Območje OPPN je namenjeno novim stavbam ter ureditvam za posebne namene (medgeneracijski in gerontološki center) in različne spremljevalne dejavnosti ter objekte, vključno s pripadajočo zunanjo ureditvijo in gospodarsko javno infrastrukturo (v nadaljevanju »GJI«). 
II. UREDITVENO OBMOČJE

4. člen

(obseg območja, ki se ureja z OPPN)

(1) Obseg območja, ki se ureja s tem OPPN je celotna EUP SE 2 -OPPN*, kot je določena v veljavnem OPN. Obsega naslednja zemljišča: 
- zemljiške parcele v k.o. 2180 Žirovnica, ali njihove dele: 164/1 (del), 171/3 (del), 174/1 (del), 176/1 (del), 176/2 (del), 178/1, 178/2, 179/3 (del), 179/4 (del), 180/1 (del), 180/6 in 180/7,

- zemljiške parcele v k.o 2181 Zabreznica, ali njihove dele: 290/1 (del), 292/1 (del) in 293.

(2) S tem OPPN se navedeno zemljišče celotne EUP SE 2 -OPPN* razdeli v dve podobmočji (A in B) tako, da meja med podobmočjema poteka po po parcelni meji med parcelo 174/1 na eni in parcelama 180/1 in 180/6 drugi strani (vse tri parcele k.o. 2180 Žirovnica). Podbmočje A je jugovzhodno, podobmočje B pa severozahodno od zgoraj opisane meje. 
5. člen

(funkcija območja in dopustne dejavnosti)

(1) Osnovna funkcija po veljavnem OPN je SB - stanovanjske površine za posebne namene, ki so namenjene občasnemu ali stalnemu bivanju različnih skupin prebivalstva (otrok, ostarelih, študentov in drugih socialnih skupin). 
(2) Podrobna funkcija območja je medgeneracijski in gerontološki center s spremljevalnimi vsebinami, pripadajočo zunanjo ureditvijo ter GJI. 
III. POGOJI GLEDE NAMEMBNOSTI IN VRSTE POSEGOV V PROSTOR

6. člen

(dopustne vrste posegov v prostor)

(1) Na območju tega OPPN so dopustne naslednje vrste posegov:

- novogradnje objektov,

- morebitne naknadne novogradnje, rekonstrukcije in spremembe namembnosti objektov,

- vzdrževanje objektov,

- odstranitve objektov.

(2) Vsi (tudi morebitni naknadni) posegi morajo biti zasnovani in izvedeni tako, da bo izvedena celota skladna z določili tega OPPN v celotnem času njegove veljavnosti.
7. člen

(dopustne vrste objektov)

(1) Na celotnem območju tega OPPN (podobmočji A in B) so dopustne naslednje vrste gradbeno inženirskih objektov vseh zahtevnosti:
- ceste in poti,

- parkirišča izven vozišča,

- objekti za preprečitev zdrsa in ograditev,
- lokalni cevovodi, lokalni (distribucijski) elektroenergetski vodi in lokalna (dostopovna) komunikacijska omrežja,

- objekti za šport, rekreacijo in prosti čas.
(2) Na celotnem območju tega OPPN so dopustne tudi naslednje vrste posegov:
- ureditve javnih površin,

- ureditve zelenih površin,

- postavitve spominskih obeležij,

- postavitve pomožnih in začasnih objektov za prireditve.

(3) Na podobmočju A so poleg navedenega v prejšnjih dveh odstavkih dopustne naslednje vrste stavb osnovne dejavnosti:
- nove stanovanjske stavbe za posebne namene in spremljevalne objekte (domovi za ostarele, socialno varstveni zavodi in druge nastanitvene stavbe),

- dom upokojencev z vsemi spremljajočimi vsebinami,

- stavbe za zdravstveno in zavodsko oskrbo.

(4) Na podobmočju A so poleg navedenega v prvih dveh odstavkih tega člena dopustne še naslednje vrste spremljevalnih stavb:
- gostinske stavbe (vendar le gostilne, restavracije in točilnice),

- poslovne in upravne stavbe,

- trgovske stavbe in stavbe za storitvene dejavnosti,

- garažne stavbe,

- stavbe za šport,

- elektrarne in drugi energetski objekti,

- stavbe za funkcionalno dopolnitev.

(5) Na podobmočju B so poleg navedenega v prvih dveh odstavkih tega člena dopustne še naslednje vrste spremljevalnih stavb:
- enostavne in nezahtevne stavbe za funkcionalno dopolnitev (ute, vratarnice, nadstrešnice).

(6) Na celotnem območju OPPN, razen izjeme iz prejšnjega odstavka, so dopustne vse vrste zahtevnosti objektov, glede na namensko rabo in veljavno zakonodajo, ki ureja gradnjo enostavnih, nezahtevnih, manj zahtevnih in zahtevnih objektov. 
(7) Na celotnem območju OPPN je prepovedana postavitev oglaševalskih panojev. Izjema so označevalne table, ki poudarjajo kvalitete na obravnavanem območju (npr. table kulturnih spomenikov in podobno)
IV. POGOJI GLEDE LEGE OBJEKTOV

8. člen

(lega objektov)
(1) Nove manj zahtevne in zahtevne stavbe morajo biti odmaknjene od parcelnih meja toliko, da ni motena sosednja posest in da je možno vzdrževanje in raba stavb v okviru gradbene parcele.

(2) Za gradnjo novih manj zahtevnih in zahtevnih stavb je s tem OPPN določena gradbena meja (v nadaljevanju »GM«). Nove manj zahtevne in zahtevne stavbe ne smejo segati preko GM, ki je 6 m od parcelnih meja vzdolž SV meje območja (kjer so v bližini obstoječi objekti) in 4 m od ostalih parcelnih meja s parcelami na JV strani. Nove manj zahtevne in zahtevne stavbe so lahko od GM odmaknjene v notranjost gradbene parcele.
(3) Od meja ostalih sosednjih zemljišč, kjer GM ni določena, morajo biti manj zahtevne in zahtevne stavbe oddaljene najmanj 4 m. Za nezahtevne in enostavne stavbe GM ne velja, od meja sosednjih zemljišč pa morajo biti oddaljene najmanj 1,5 m. 
(4) Dopustni so tudi manjši odmiki stavb, kot so določeni v prejšnjem odstavku, vendar so dopustni le ob pisnem soglasju lastnika sosednjega zemljišča.
(5) Vse vrste gradbeno inženirskih objektov in ostalih ureditev je dopustno graditi do meje s sosednjim zemljiščem tako, da se ne posega preko parcelne meje, razen v primeru, da investitor od lastnika sosednjega zemljišča predhodno pridobi pisno soglasje za poseganje v njegovo zemljišče.
(6) Posamični komunalni objekti in naprave (transformatorske postaje, črpalne postaje, sanitarni kioski, vodni zbiralniki in podobno) morajo biti postavljeni nevpadljivo, praviloma v sklopu drugega objekta, neposredno poleg njega ali pod površino.
V. POGOJI GLEDE VELIKOSTI OBJEKTOV

9. člen

(velikost in osnovno oblikovanje objektov)
(1) Tlorisni gabarit stavb mora biti prilagojen velikosti in legi zemljiške parcele ter namembnosti območja in funkciji stavb. Faktor zazidanosti mora biti v skladu s standardi in normativi, ki urejajo posamezno področje in ne sme presegati 0,45. Hkrati je potrebno zagotoviti 30 % delež odprtih bivalnih površin.
(2) Višinski gabarit stavb je lahko največ (K)+P+1+M, pri čemer kota pritličja na nižji strani terena ne sme biti višja od 50 cm nad terenom. Absolutna največja višina objektov po tem OPPN ne sme presegati absolutne največje višine objekta zdravstvene postaje in lekarne na parceli 180/3, k.o. 2180 Žirovnica. 
(3) Večina bivalnih enot uporabnikov mora biti orientirana v smer od juga do zahoda proti kmetijskim površinam in kulturni krajini JZ od območja OPPN. Ob jugozahodnem robu območja mora biti umeščen zelen pas v katerem bo dovolj prostora tudi za drevesno vegetacijo.

VI. POGOJI GLEDE OBLIKOVANJA OBJEKTOV IN UREDITEV
10. člen

(arhitektonsko oblikovanje stavb)
(1) Če ima stavba zatrepe, ki so delno ometani in delno obloženi z lesom, mora biti delitev izvedena vodoravno.
(2) Če ima stavba napušče morajo ti biti bodisi tanke površine z vidnimi konstrukcijskimi elementi (legami) ali pa ometani z zaokrožitvijo med fasado in kapom (tradicionalna oblika napušča).
(3) Če ima stavba balkonske ograje naj imajo te praviloma vertikalno položene deske.
(4) Fasadne obloge iz umetnega kamna, keramičnih ploščic, kovine, fasadne opeke ali umetnih snovi ter zasteklitve s steklaki niso dopustne.
(5) Za zaščito opažev in ograj je dopustna uporaba zaščitnih sredstev v sivi do grafitnosivi ali temnorjavi barvi. Dopustna je tudi brezbarvna zaščita ali zaščita v odtenku naravno staranega lesa.
(6) Nezahtevne in enostavne pripadajoče stavbe morajo biti oblikovane skladno z oblikovanjem in materiali osnovne stavbe. 
(7) Spodbuja se uporaba naravnih materialov in obnovljivih virov energije. Objekti naj bodo sodobni in sledijo napredku tehnike, kar velja tako za gradbene materiale kot opremo objekta.
11. člen

(oblikovanje streh)
(1) Strehe manj zahtevnih in zahtevnih objektov morajo biti dvokapnice nad osnovnim tlorisom. Nad lomljenim tlorisom so dopustne tudi večkapnice. Strešine morajo biti v istem naklonu, v razponu od 35° do 42°. Sleme mora potekati v smeri daljše stranice tlorisnega gabarita objekta. Dopusten je tudi manjši naklon strehe (od 25° do 42°) v kolikor funkcija objekta to zahteva ali če širina objekta presega 15 m.
(2) Strehe morajo biti krite s kritino sive do grafitnosive, rjave ali rdeče barve. Dopustne so le kritine v videzu majhnih strešnikov. Svetle pločevinaste kritine, ki ne oksidirajo, kritine z močnim odsevom ter prosojne barvaste kritine niso dopustne. Pri načrtovanju je treba spoštovati tradicionalne materiale in členitev gradbenih mas. Vogalni poudarki v obliki stolpov niso dopustni.
(3) Odpiranje strešin je dovoljeno v obliki frčad. Strešine trikotnih frčad morajo imeti naklone enake osnovni strehi (toleranca 10 %). Razmerje frčad mora biti usklajeno s celotno fasado objekta. Celotna dolžina frčad na strehi, ki je vidna z javnih površin, ne sme presegati ene tretjine dolžine strehe. Oblikovanje frčad je poleg odprtin »na plašč« in odprtin s »kukrli«, še trikotno, pravokotno in trapezno, pri čemer so dovoljeni pri pravokotnih in trapeznih frčadah nakloni manjši od naklona osnovne strehe. Frčade ne smejo segati čez sleme strehe.
(4) Podstreha je lahko izkoriščena v dveh etažah, odprtine spodnje etaže podstrehe so lahko v obliki frčad ali strešnih oken, odprtine zgornje etaže podstrehe pa so lahko le v obliki strešnih oken.
(5) Sončni zbiralniki morajo biti postavljeni vzporedno s strešino in ne smejo segati čez sleme dvokapne strehe.

(6) Ne glede na prve štiri odstavke tega člena, je glede na posebno namembnost območja in funkcijo stavb dopustna tudi ravna streha. 
(7) Strehe nezahtevnih in enostavnih pripadajočih stavb so ravne ali v minimalnem naklonu. Dopustna je tudi prosojna kritina,. 
12. člen
(oblikovanje ob vzdrževalnih delih, rekonstrukcijah, dozidavah, nadzidavah in odstranitvah)
(1) Za vzdrževalna dela, rekonstrukcije, dozidave in nadzidave veljajo enaki pogoji za oblikovanje objektov kot za novogradnje.

(2) Dozidave in nadzidave se morajo skladati s celotno stavbno maso objekta in morajo biti skladne z oblikovanjem in gradbenimi materiali osnovnega objekta ter s sosednjimi objekti v območju tega OPPN. 
(3) V primeru, da se ob gradnji novega objekta del obstoječega odstrani, je potrebno ohranjeni del obstoječega in nov objekt ali dozidan del povezati v enotno oblikovano stavbno maso. 
13. člen

(urejanje okolice objektov)
(1) Višina zemljišča na parcelni meji se prilagodi višini sosednjega zemljišča, višinske razlike se izvedejo s travnatimi brežinami.
(2) Odstranitev visokodebelne vegetacije je dopustna le kot sanitarna sečnja ali v primeru nadomestitve vegetacije v območju tega OPPN.
(3) Površine, ki niso uporabljene za izgradnjo objektov oz. uporabljene kot funkcionalne površine objektov je potrebno ozeleniti.
(4) Oblikovanje ograj ob javnih površinah se mora zgledovati po tradicionalnih primerih ograjevanja parcel z značilnimi vertikalnimi ali horizontalnimi lesenimi elementi, dopustne so tudi žive meje. Žične ograje so dopustne kot zaščitne ograje (na primer varstvo vodnih virov) in na športnih ter otroških igriščih.
(5) Ograje v območju križišč in prometnih priključkov ne smejo biti višje od 0,6 m in ne smejo segati v pregledno polje ceste, sicer pa ne smejo presegati višine 1,2 m. Višje ograje so dopustne le kot igriščne, protihrupne ali zaščitne ograje. 
(6) Protihrupne ograje v naseljih morajo biti oblikovane kot del krajevne opreme; biti morajo pretežno lesene ali ozelenjene.
(7) Sajene žive meje, vrste strnjeno nasajenega grmičevja ali nizko drevje in grmičevje naj sestavljajo avtohtone rastlinske vrste kot so gaber, javor, lipa, liguster, dren, brogovita, dobrovita, leska.
(8) Oporni zidovi so dovoljeni le v primerih, ko niso možna drugačna zavarovanja brežin. Oporni zidovi morajo biti obdelani z naravnimi materiali ali ozelenjeni.

14. člen
(parkirne površine)

(1) Parkirišča se oblikujejo tako, da se ob robovih in v vmesnih pasovih zasadijo žive meje ali druge oblike vegetacije. Odvajanje padavinskih odpadnih vod se uredi preko lovilcev olj, če so ti potrebni glede na določila v veljavni okoljski zakonodaji. Parkirišča, ki po površini presegajo 500 m², je treba členiti v več manjših enot in jih ločiti z zasaditvami, spremembami tlakov ali drugimi oblikovalskimi elementi.

(2) Zadostno število parkirnih mest za osebna vozila (v nadaljevanju »PM«) je potrebno zagotoviti v obliki parkirišč na gradbeni parceli, lahko tudi v kombinaciji z eno ali več garažami v sklopu novogradenj. 
(3) Za osnovno dejavnost po tem OPPN je potrebno zagotoviti 1 PM na vsakih 5 postelj za oskrbovance.
(4) Za spremljevalne dejavnosti po tem OPPN je potrebno zagotoviti:
- vrtci, šole: 2 PM/oddelek + 1 PM/2 zaposlena
- športna igrišča: 1 PM/250 m² površine igrišč
- zdravstveni domovi: 1 PM/2 zaposlena + 1 PM na 30 m²
- prireditveni prostori: 1 PM/5 sedežev
- trgovine: 1 PM/30 m² koristne prodajne površine oziroma 2 PM +1 PM/2 zaposlena
- gostilne: 1 PM/4 sedeže + 1 PM/2 zaposlena
- poslovni prostori s strankami: 1 PM/30 m² neto površine
(5) Parkirne in manipulativne površine morajo biti z ustreznimi odmiki, ki so glede na kategorijo ceste različni, fizično ločene od cestnega sveta.
(6) Manipulacijske površine ob parkiriščih morajo biti dimenzionirane in urejene tako, da se prepreči vzvratno vključevanje vozil na javno cesto.
(7) Pri določanju parkirnih mest za objekte v javni rabi, ki morajo biti brez grajenih ovir, je potrebno zagotoviti 5 % PM za vozila oseb z invalidskimi vozički. V primeru da je PM manj kot 20, je potrebno zagotoviti 1 PM za vozila oseb z invalidskimi vozički.
(8) Poleg PM za osebna vozila je potrebno zagotoviti tudi prostore za parkiranje motornih koles, koles z motorjem, električnih koles in koles. Število prostorov za parkiranje motornih koles in koles z motorjem je od 10 % - 15 % izračunanih PM za osebna vozila, število prostorov za parkiranje električnih koles in koles pa 15 % - 30 % izračunanih PM za osebna vozila. Prostori za parkiranje električnih koles in koles morajo biti pokriti.
15. člen
(odstopanja glede oblikovanja)
(1) Odstopanja od oblikovnih določil tega OPPN je dopustno zaradi razlogov, ki izhajajo iz narave dejavnosti območja, ob soglasju občine in na podlagi posebne utemeljitve ter obrazložitve. 

VII. PARCELACIJA

16. člen

(parcelacija)
(1) Parcela namenjena gradnji je zemljišče sestavljeno iz ene ali več zemljiških parcel ali njihovih delov, na katerem stoji oziroma na katerem je predviden objekt. Velikost mora omogočati normalno uporabo in vzdrževanje objekta z vsemi spremljajočimi prostorskimi potrebami. Velikost se določa glede na:

- namembnost in velikost objekta na parceli s potrebnimi površinami za njegovo uporabo in vzdrževanje (dovozi in dostopi, parkirišča, utrjene in zelene površine),

- predpisan faktor zazidanosti (FZ), minimalne odmike od posestnih meja in predpisan delež odprtih bivalnih površin,

- zdravstveno tehnične zahteve: odmik od sosednjega objekta, vpliv bližnje okolice, osončenje, prevetritev in intervencijske poti.

(2) Velikost parcele namenjene gradnji se določi na osnovi prostorskih značilnosti in zahtev dejavnosti, za katere se izvaja prostorska ureditev ali gradnja.
(3) Delitev zemljiških parcel za oblikovanje novih parcel za gradnjo je možna, kadar se lahko s parcelacijo oblikuje več parcel za nameravano gradnjo. Vse tako nastale parcele morajo imeti zagotovljen dovoz in dostop.
(4) Ne glede na določila prejšnjega odstavka je delitev parcel možna za potrebe gradnje javne infrastrukture.
(5) Na celotnem območju tega OPPN je dopustna izvedba nove parcelacije, ki se uredi skladno s funkcionalno zasnovo vsakega od podobmočij (A in B). Nove parcelne meje se uskladijo tudi z mejami območja OPPN ter mejo med podobmočjema A in B.
(6) Znotraj območja parcelacije po tem OPPN se lahko izvede tudi dodatne parcelacije v okviru določil OPPN.
VIII. POGOJI GLEDE PRIKLJUČEVANJA OBJEKTOV NA GOSPODARSKO JAVNO INFRASTRUKTURO IN GRAJENO JAVNO DOBRO
17. člen

(pogoji za komunalno urejanje)

(1) Gradnja objektov je možna le na komunalno opremljenih zemljiščih, ki imajo zagotovljeno vsaj minimalno komunalno opremo: dovozno pot na javno cesto, priključek na elektriko, oskrbo z vodo in urejeno odvajanje odpadnih voda oziroma možnost izgradnje male čistilne naprave, kjer gradnja kanalizacijskega sistema ni predvidena. Gradnja novih objektov naj bo zasnovana tako, da bo omogočala racionalno oskrbo s komunalnimi vodi.

(2) V novo načrtovanih območjih predvidenih za gradnjo, kjer še ni zgrajene prometne in komunalne infrastrukture, je gradnja objektov možna šele po izgradnji prometne in komunalne infrastrukture oziroma sočasno z njo.
(3) Infrastrukturni vodi praviloma potekajo v cestnem svetu in morajo biti med seboj usklajeni. Vodi in naprave morajo biti vkopani v tla. Zemljišča tras podzemnih vodov je potrebno po izvedbi napeljave sanirati, tako da se vzpostavi prvotno stanje.
(4) Komunalne in energetske ureditve se morajo izvajati na način, ki zagotavlja ustrezno varstvo okolja, morajo ustrezati obrambno zaščitnim zahtevam in biti v skladu s predpisi, ki urejajo to področje. Pri izvedbi komunalnih ureditev je potrebno upoštevati razvojne plane upravljavcev posameznih infrastruktur.
(5) Nadzemni komunalni in energetski objekti in naprave (transformatorske postaje, črpalne postaje, sanitarni kioski, vodni zbiralniki in podobno) morajo biti postavljeni nevpadljivo, predvsem ne na osrednjih prostorih naselja, praviloma v sklopu drugega objekta, neposredno poleg njega ali pod nivojem javne površine. 
18. člen

(oskrba s pitno vodo)
(1) Pred ali sočasno z gradnjo stavb je potrebno zgraditi priključke na javno vodovodno omrežje pod pogoji upravljalca javnega vodovodnega omrežja.
(2) Na vodovodnem omrežju je potrebno zgraditi hidrantno omrežje, ki mora zagotoviti zadostno požarno vodo, oziroma v območjih, kjer to ni mogoče, urediti ustrezne požarne bazene ali zagotoviti dostop k površinskim vodotokom pod pogoji, ki jih določi pristojni organ.
(3) Gradnja objektov, za katere je predvidena poraba večjih količin vode, je dopustna le v primeru, da se predhodno zagotovi ustrezna oskrba z vodo.
(4) V javnih objektih naj se uporabljajo sistemi za varčno ravnanje s pitno vodo.
(5) Rešitve glede priključevanja objektov in ureditev po tem OPPN na omrežje s pitno vodo in na morebitno hidrantno omrežje se uskladijo z upravljalcem in določijo v fazi pridobivanja enega ali več gradbenih dovoljenj po tem OPPN.

19. člen
(odvajanje in čiščenje odpadnih voda)
(1) Pred ali sočasno z gradnjo stavb je potrebno zgraditi priključke na javno omrežje fekalne kanalizacije pod pogoji upravljalca.

(2) Padavinska odpadna voda z objektov, parcel, cestnih priključkov in zunanjih ureditev ne sme pritekati na javne ceste oziroma na njih zastajati in ne sme biti speljana v naprave za odvodnjavanje cest in cestnega telesa.
(3) Padavinske vode s streh objektov se preko peskolovov, padavinske vode z utrjenih površin (parkirišč) pa preko peskolovov in lovilcev olj (če so ti obvezni v skladu z okoljsko zakonodajo), spelje v ponikovalne naprave na gradbeni parceli objektov.
(4) Padavinske vode je treba, če ne obstaja možnost priključitve na javno meteorno kanalizacijo, prioritetno ponikati, pri tem morajo biti ponikovalnice locirane izven vpliva voznih in manipulativnih površin znotraj gradbenih parcel. Če ponikanje ni možno, kar je treba dokazati z ustrezno geomehansko študijo, je možno padavinske vode ponikati tudi razpršeno po terenu tako, da ne vpliva na sosednja zemljišča. Pri tem mora biti ureditev odvodnjavanja taka, da bodo padavinske vode speljane izven plazovitega in erozijsko ogroženega območja.
(5) Rešitve glede priključevanja objektov in ureditev po tem OPPN na omrežje za odvajanje odpadne vode se uskladijo z upravljalcem in določijo v fazi pridobivanja enega ali več gradbenih dovoljenj po tem OPPN.

20. člen

(ravnanje z odpadki)
(1) Zbiranje, odvoz in odlaganje komunalnih odpadkov je urejeno s posebnimi predpisi in jih izvaja pristojna komunalna organizacija. Komunalne odpadke se odvaža na komunalno deponijo.
(2) Za ločeno zbiranje odpadkov se v skladu z občinskimi predpisi na območju tega OPPN, na primerno dostopnem mestu, locira ekološki otok primerne velikosti, da se zagotovi ločeno zbiranje embalaže, kuhinjskih odpadkov in ostanka mešanih in komunalnih odpadkov. Prevzemno mesto mora biti utrjeno - asfaltirano ali tlakovano, ter dostopno vozilom za odvoz odpadkov. Širina dovozne poti do prevzemnega mesta mora biti najmanj 3m, najmanjša svetla širina dovozne poti pa 4m. Med prevzemnim mestom in mestom praznjenja ne sme biti stopnic, robnikov ali drugih ovir. Največja oddaljenost prevzemnega mesta od mesta praznjenja je 5m.
(3) Zbiranje posebnih in nevarnih odpadkov mora biti ločeno od ostalih komunalnih odpadkov in urejeno na način, ki ga določajo veljavni predpisi.
(4) Gradbene odpadke se odvaža na deponijo, urejeno za odlaganje tovrstnih odpadkov, oziroma se jih ustrezno predela. Deponiranje gradbenih odpadkov naj se zagotavlja na ustreznih lokacijah ob pridobitvi ustreznih dovoljenj.
(5) Rešitve glede zbiranja in odvoza komunalnih in drugih odpadkov iz objektov in ureditev po tem OPPN se uskladijo z upravljalcem in določijo v fazi pridobivanja enega ali več gradbenih dovoljenj po tem OPPN.

21. člen

(priključevanje na javno cesto in ostali posegi v območju varovalnega pasu javne ceste)
(1) Za območje tega OPPN, objekt zdravstvene postaje z lekarno ter sosednji večstanovanjski objekt na parceli 180/10 k.o. 2018 Žirovnica se pred nameravano gradnjo ali sočasno z njo zgradi nov skupen, urejen in varen priključek na javno cesto R3-638/1131. Priključek omogoča dvosmeren promet z vozili, je širine 6,0 m, ima stranski hodnik za pešce širine 1,6 m in priključna radija 12,0 m. Po priključku mora biti zagotovljen dostop tudi za smetarsko in intervencijska vozila.

(2) Preko novega priključka na javno cesto in območja OPPN mora biti omogočen nemoten dovoz do kmetijskih zemljišč jugozahodno od območja tega OPPN.
(3) Nov priključek in vsi posegi v varovalnem pasu regionalne ceste, ki znaša 15 m od roba cestnega sveta se izvedejo pod pogoji, ki jih na podlagi področne zakonodaje poda upravljalec državne ceste, določili veljavne zakonodaje o gradnji cest, gradbene zakonodaje in določili OPN Žirovnica za EUP na katere območju se posegi nahajajo.
(4) Postavljanje objektov za obveščanje in oglaševanje ob državni cesti ni dovoljeno.
(5) Zaradi posegov ne smejo biti ogroženi varnost prometa na obstoječih in predvidenih cestah, stabilnost cest in njihovi interesi, preglednost na območju cest in cestnih priključkov.
22. člen

(oskrba z električno energijo)
(1) Pri lociranju objektov in naprav je potrebno upoštevati stanje in zasnovo elektroenergetskega omrežja in naprav ter predpisane odmike in pogoje upravljavca. Preko območja OPPN kot obstoječa GJI poteka srednje napetostni (v nadaljevanju »SN«) 20kV podzemni kablovod. Po potrebi se izvede prestavitev obstoječe trase preko območja OPPN pod pogoji pristojnega upravljalca. Točen način izvedbe prestavitve obstoječe trase se uskladi z upravljalcem omrežja v sklopu izdelave dokumentacije in postopka za pridobitev gradbenega dovoljenja za gradnjo po tem OPPN.

(2) Zgraditi je potrebno nove elektro priključke pod pogoji upravljalca. Nove objekte se priključi na električno omrežje v skladu s pogoji za dobavo in odjem električne energije.
(3) Na zemljiški parceli številka 180/5 k.o. 2180 Žirovnica (izven območja OPPN, vendar v neposredni bližini) se nahaja obstoječa transformatorska postaja (TP 030 Selo pri Žirovnici), na katero se priključuje območje urejanja pod pogoji pristojnega upravljalca. S pozidavo območja se predvideva tudi sprememba priključne moči, zato se po potrebi poveča zmogljivost obstoječe TP oziroma na območju OPPN zgradi dodatna TP. V primeru gradnje nove TP v območju OPPN je potrebno zanjo zagotoviti zemljiško parcelo velikosti 6 x 8 m in stalen dostop do nove TP. Točen način izvedbe povečave zmogljivosti obstoječe TP oziroma gradnje nove, nadomestne ali dodatne TP se uskladi z upravljalcem omrežja v sklopu izdelave dokumentacije in postopka za pridobitev gradbenega dovoljenja za gradnjo po tem OPPN. 
(4) Pred pričetkom gradbenih del se mora izvajalec seznaniti z natančno lokacijo elektroenergetskih vodov in naročiti njihovo zakoličbo. Kjer se bodo gradbeni posegi izvajali v območju tras obstoječih vodov je potrebno predvideti njihovo prestavitev izven območja gradbenih posegov, oziroma predvideti njihovo zaščito v skladu z veljavnimi predpisi in pogoji upravljalca omrežja. Pri vseh gradbenih delih v bližini elektroenergetskih vodov mora biti zagotovljen nadzor s strani upravljalca.
(5) Nove trase elektro infrastrukture so podzemne in se uskladijo in določijo sklopu postopka za pridobitev gradbenega dovoljenja za gradnjo po tem OPPN. Trase se umestijo glede na predvidene objekte in ureditve pod pogoji upravljalca.
23. člen
(oskrba s plinom)
(1) Območje OPPN še ni opremljeno z javnim plinovodnim omrežjem, vendar je obstoječi vod distribucijskega plinovoda v neposredni bližini. 
(2) Izvede se nov priključek na distribucijski plinovod, točka priklopa je v regionalni cesti R3 1131, priključek poteka v površini nove dovozne poti do območja OPPN ali ob njej. Priključevanje na distribucijski plinovod se izvede pod pogoji pristojnega upravljalca.
24. člen

(zunanja razsvetljava)

(1) Vzdolž nove dovozne poti ter hodnika za pešce se izvede javna razsvetljava z visokimi uličnimi svetilkami, ki s svojo močjo in usmerjenostjo svetlobe ne onesnažujejo okolja. Oblikovanje svetil se prilagodi oblikovanju svetil vzdolž državne ceste. Jakost in način osvetljevanja naj upošteva veljavno zakonodajo.

25. člen
(uporaba ekološko čistih virov energije)

(1) Pri gradnji objektov se na celotnem območju občine spodbuja uporabo okolju prijazne in učinkovite rabe energije ter uporabo obnovljivih virov energije.

(2) Pri gradnji novih stavb, katerih uporabna tlorisna površina presega 1000 m2 , in pri rekonstrukciji stavb, katerih uporabna tlorisna površina presega 1000 m2 in pri katerih se zamenjuje sistem oskrbe z energijo, se ta načrtuje na podlagi in ob upoštevanju študije izvedljivosti alternativnih sistemov za oskrbo stavb z energijo, pri kateri se upošteva tehnična, funkcionalna, okoljska in ekonomska izvedljivost alternativnih sistemov za oskrbo z energijo. Kot alternativni sistemi se štejejo:
- decentralizirani sistemi na podlagi obnovljivih virov energije,

- soproizvodnja,

- daljinsko ali skupinsko ogrevanje ali hlajenje, če je na voljo,

- toplotne črpalke.

(3) Študija izvedljivosti iz prejšnjega odstavka je obvezna sestavina projekta za pridobitev gradbenega dovoljenja v skladu s predpisi o graditvi objektov. Izvzete so stavbe, katerih oskrba z energijo je določena v lokalnem energetskem konceptu, stavbe, za katere predpis lokalne skupnosti določa obvezno priključitev na določeno vrsto energetskega omrežja oziroma uporabo določene vrste goriva.

26. člen
(ukrepi za učinkovito rabo energije)

(1) Spodbuja se učinkovitejša raba energije in zamenjava fosilnih goriv z gorivi, ki vsebujejo manj ogljika (zemeljski plin) ali z biomaso (kurjenje biomase velja za CO nevtralno). Novogradnje morajo izpolniti pogoj, da je letna poraba energije pod 50 kW/m³ objekta.
(2) Podpira se izgradnjo fotovoltaičnih elektrarn in solarnih sistemov za ogrevanje sanitarne vode. Solarna energija predstavlja potencial tudi za potrebe javne razsvetljave.
(3) Učinkovitejšo rabo se zagotavlja tudi z zmanjševanjem porabe električne energije za javno razsvetljavo, in sicer z vgrajevanjem energetsko varčnih sijalk, stikal za reguliranje polnočnega delovanja razsvetljave in z omejevanjem na minimalno število svetlobnih teles. Pri načrtovanju in gradnji razsvetljave cest in javnih površin je potrebno upoštevati določila zakonodaje s področja svetlobnega onesnaževanja.
27. člen

(komunikacijsko omrežje)

(1) Lahko se izvede priključek območja OPPN na eno ali več javnih komunikacijskih omrežij. Točke priklopa določi upravljalec omrežja v sklopu svojih pogojev o priključitvi. Priključek poteka kot zemeljski kabel ali kot kabelska kanalizacija skladno s pogoji upravljalca posameznega omrežja. Križanje telekomunikacijskih kablov z drugo infrastrukturo se izvede v zaščitnih ceveh. Priključevanje na javno telekomunikacijsko infrastrukturo se izvede pod pogoji pristojnega upravljalca.

(2) Priključitev objektov v območju tega OPPN na javno komunikacijsko omrežje se izvede na podlagi posebnega načrta priključitve v sklopu dokumentacije za izvedbo gradnje, po pridobitvi gradbenega dovoljenja za gradnjo objektov po tem OPPN. Za način izvedbe priključka je pred priključitvijo obvezno pridobiti tudi soglasje upravljalca posameznega javnega komunikacijskega omrežja. 

(3) Pri določanju odmikov stavb od TK omrežja je potrebno upoštevati predpisane odmike oziroma zaščitne ukrepe.
IX. POGOJI GLEDE CELOSTNEGA OHRANJANJA KULTURNE DEDIŠČINE, OHRANJANJA NARAVE, VARSTVA OKOLJA IN NARAVNIH DOBRIN TER VARSTVA PRED NARAVNIMI IN DRUGIMI NESREČAMI TER OBRAMBNIH POTREB

28. člen

(ohranjanje kulturne dediščine)
(1) Območje tega OPPN se nahaja znotraj vplivnega območja kulturne krajine Studenčice evidenčna številka 23128). V vplivnih območjih dediščine velja pravni režim varstva, ki določa, da morajo biti posegi in dejavnosti prilagojeni celostnemu ohranjanju dediščine. Ohranja se prostorska integriteta, pričevalnost, vedute in dominantnost dediščine, zaradi katere je bilo vplivno območje določeno.

(2) Za območja kulturne krajine velja varstveni režim za ohranjajnje varovanih vrednot kot so:
- krajinska zgradba in prepoznavna prostorska podoba (naravne in kulturne prvine),

- odprti prostor pred nadaljnjo širitvijo naselij,

- sonaravno gospodarjenje v kulturni krajini (tradicionalna raba zemljišč),

- tipologija krajinskih prvin in tradicionalnega stavbarstva,

- odnos med krajinsko zgradbo oziroma prostorsko podobo in stavbno oziroma naselbinsko dediščino.

(3) Prepovedane so ureditve in posegi, ki bi utegnili imeti negativne posledice na lastnosti, pomen ali materialno substanco kulturne dediščine. Dopustne so ureditve, ki spodbujajo razvoj in ponovno uporabo kulturne dediščine.
(4) Za gradnjo vseh vrst objektov in izvajanje drugih ureditev znotraj območja tega OPPN je potrebno pridobiti mnenje organa pristojnega za varstvo kulturne dediščine, ki je izdano na podlagi določil varovalnega režima za vplivno območje kulturne krajine.
29. člen
(ohranjanje narave)
(1) Zaradi nevarnosti širjenja invazivnih tujerodnih vrst v občini Žirovnica, naj se za omejevanje njihovega širjenja upošteva naslednje usmeritve:

- med gradnjo je treba izvajati ukrepe preprečevanja širjenja invazivnih tujerodnih vrst predvsem tako, da se na območje dovaža le zemeljski material, ki ne vsebuje ostankov invazivnih tujerodnih vrst, delovne stroje se pred začetkom del očisti, po končanih delih pa naj investitor najmanj 3 leta spremlja morebiten pojav invazivnih tujerodnih vrst in jih nemudoma odstrani (cvetoče vrste pred cvetenjem), ostanke pa sežge.

- na javnih površinah naj se sadi in seje prednostno avtohtone okrasne rastline, med neavtohtonimi pa le tiste, ki zanesljivo niso invazivne. 

30. člen

(varstvo okolja)

(1) Gradnja in prostorske ureditve so možne v vseh območjih, če v okolju ne povzročajo večjih motenj, kot so dovoljene s predpisi. Pri vseh gradnjah je potrebno upoštevati normativne določbe glede varovanja okolja.

31. člen

(varstvo zraka)
(1) Za varstvo zraka je potrebno:

- za ogrevanje novih stavb uporabiti ekološko čiste vire energije (plin, bio masa ...),
- zagotoviti racionalno rabo energije in učinkovito toplotno izolacijo stavb,
- obvezno priključiti vse večje uporabnike na zgrajeno plinovodno omrežje,

- urediti zelene površine in zasaditi visoko vegetacijo za boljši lokalni pretok zraka,

- pri novogradnjah vseh ogrevanih stavb spodbujati pasivno oziroma energetsko učinkovito gradnjo.
32. člen
(varstvo tal in voda)

(1) Za varstvo tal je potrebno:
- pri gradnji objektov humus začasno odstraniti in deponirati. Humus se ponovno uporabi za zunanjo ureditev ali izboljšanje drugih kmetijskih zemljišč.
- padavinsko vodo z onesnaženih površin je treba pred ponikanjem očistiti v lovilcih olj, v primeru, da so ti potrebni v skladu z okoljsko zakonodajo.
(2) Vse objekte, ki so priključeni na vodovod, je potrebno priključiti na javno kanalizacijo za odvod odpadne vode in na čistilno napravo za njeno čiščenje. V kolikor priključitev na javno kanalizacijo ni mogoča, je treba urediti ustrezno čiščenje odpadne vode v skladu z zakonodajo s področja varstva okolja in pristojnim upravljalcem.
(3) Morebitna skladišča tekočih goriv in naftnih derivatov morajo biti dela izvedena na način, ki onemogoča izliv teh snovi v tla, podtalnico ali kanalizacijo.
(4) Odvajanje odpadnih voda in oddajanje toplote v podzemne vode ali odvzem toplote iz površinskih in podzemnih voda je dovoljeno samo na način in pod pogoji, ki jih določajo predpisi s področja varstva okolja. 
(5) Odvečnega odkopnega materiala ni dopustno odlagati v strugo ali ga nezavarovanega odlagati na strmih pobočjih in brežinah.
(6) Načrtujejo in izvajajo naj se ukrepi za zmanjšanje emisij odpadnih mineralnih olj v podtalnico. 
33. člen

(varstvo pred naravnimi in drugimi nesrečami ter varstvo pred požarom)

(1) Pri projektiranju, gradnjah in prostorskih ureditvah je potrebno upoštevati vsakokrat veljavne predpise, ki urejajo zaščito pred požarom, potresom, poplavami, plazovi ter drugimi naravnimi nesrečami glede na dejansko predvideno vrsto, namembnost, velikost in zahtevnost posega. Izpolnjene morajo biti tudi zahteve za varnost pred požarom, določene s predpisi o graditvi objektov. 

(2) Pri projektiranju, gradnjah in prostorskih ureditvah je treba upoštevati prostorske ukrepe varstva pred požarom, zlasti pa zagotoviti: 

- pogoje za varen umik ljudi, živali in premoženja; 

- potrebne odmike med objekti ali potrebno protipožarno ločitev; 

- dostope, dovoze in delovne površine za intervencijska vozila, ki so urejeni tudi označeni skladno z veljavnimi predpisi in tehničnimi smernicami; 

- vire za zadostno oskrbo z vodo za gašenje; 

- vgrajeni gradbeni proizvodi in materiali, instalacije, napeljave, naprave, oprema in sistemi morajo izpolnjevati zahteve predpisov za varnost pred požarom, predpisov o gradbenih proizvodih in predpisov o tehničnih zahtevah za proizvode in o ugotavljanju skladnosti; 

- ob rekonstrukciji in vzdrževanju objektov se požarna varnost objektov ne sme zmanjšati; 

- sončne elektrarne in druge naprave, ki proizvajajo električno energijo iz obnovljivih virov, se lahko v skladu s predpisi o energetski infrastrukturi montira ali vgradi na objekte po predhodni strokovni presoji, s katero se dokaže, da se zaradi take energetske naprave požarna varnost objekta ne bo zmanjšala;

(3) Pri projektiranju, gradnjah in uporabi stavb je treba glede na njihovo dejansko predvideno vrsto, namembnost, velikost in zahtevnost upoštevati predpisane ukrepe varstva pred požarom, zlasti pa zagotoviti, da so:

- zunanje stene in strehe stavb projektirane ter grajene tako, da je z upoštevanjem njihovega odmika od meje parcele omejeno širjenje požara na sosednje objekte,

- zagotovljene in ustrezno označene naprave ter oprema za gašenje začetnih požarov, ki jih lahko uporabijo vsi uporabniki,

- zagotovljene in ustrezno označene naprave ter oprema za gašenje, ki jih lahko uporabijo usposobljeni uporabniki in gasilci,

- vgrajeni in ustrezno označeni ustrezni sistemi za gašenje požara,

- zagotovljene možnosti neoviranega in varnega dostopa za gašenje in reševanje v stavbi.

(2) Po karti potresne nevarnosti (atlas ARSO) za obravnavano območje OPPN velja projektni pospešek tal (g) 0.175.
X. VAROVANJE ZDRAVJA
34. člen

(osončenje)

(1) Pri gradnji novih stavb je treba predvidenim in obstoječim sosednjim stavbam zagotoviti v naslednjih prostorih: dnevna soba, bivalni prostor s kuhinjo, bivalna kuhinja, otroška soba, naravno osončenje v času od sončnega vzhoda do sončnega zahoda:

- dne 21. 12.  najmanj 1 uro,

- dne 21. 3. in 21. 9. - najmanj 3 ure.

35. člen

(varstvo pred hrupom)

(1) Objekti in naprave ne smejo povzročiti čezmerne obremenitve s hrupom. Za območje tega OPPN (podrobna namenska raba SB) velja II. stopnja varstva pred hrupom. 
(2) V postopkih pridobivanja gradbenih dovoljenj je potrebno dokazati, da nameravana gradnja izpolnjuje pogoje za varstvo pred hrupom, za vse vgrajene naprave pa se skladnost s predpisi dokazuje z izjavami o lastnostih.
36. člen
(pogoji za neoviran dostop do objektov funkcionalno oviranim osebam)

(1) Tehnične rešitve stavb v javni rabi morajo funkcionalno oviranim osebam omogočati neoviran dostop, vstop in uporabo objektov brez grajenih ovir skladno s področno zakonodajo.

(2) Javne površine (ceste, pločniki) naj se izvedejo tako, da bodo lahko premostljive za funkcionalno ovirane osebe skladno s področno zakonodajo.
XI. ETAPNOST IZVEDBE
37. člen
(faznost izvajanja OPPN)

(1) Ena faza gradnje po tem OPPN je izvedba novega cestnega priključka ter dovozne ceste skupaj s hodnikom za pešce, vključno z izvedbo infrastrukturnih priključnih vodov. To fazo se lahko izvaja samostojno pred izvajanjem ostale gradnje po tem OPPN ali sočasno.
(2) Dopustna je faznost izvedbe posegov v podobmočju A in v podobmočju B, pod pogojem, da se pri posamezni fazi zagotovi zahtevan faktor zazidanosti, delež odprtih bivalnih površin, ustrezno število parkirnih mest ter ustrezno komunalno in prometno opremljenost, kar skupaj predstavlja smiselno zaključeno celoto. V kolikor se dopustni posegi podobmočja A in podobmočja B ne izvajajo skupaj, je potrebno najprej izvesti gradnjo in ureditve v podobmočju A. 
XII. DOPUSTNA ODSTOPANJA

38. člen

(odstopanja od načrtovanih rešitev)

(1) Pri realizaciji OPPN so dopustna odstopanja od tehničnih rešitev, določenih s tem odlokom, če se v nadaljnjem podrobnejšem proučevanju prometnih, geomehanskih in drugih razmer ter na podlagi podrobnejših programskih in oblikovalskih izhodišč najdejo tehnične rešitve, ki so racionalnejše in primernejše z oblikovalskega, prometno tehničnega ali okoljevarstvenega vidika, s katerimi pa se ne smejo poslabšati prostorski in okoljski pogoji.
(2) V primeru odstopanja od predpisanih rešitev je na podlagi strokovne utemeljitve treba pridobiti soglasje pristojne občinske službe k predvidenim posegom.
(3) Spremembe, dovoljene z odstopanji, ne smejo ovirati realizacije OPPN in morajo biti v skladu z zakonskimi in podzakonskimi predpisi, ki se nanašajo na posege v prostor in varovanje okolja.
(4) Pri prometni ureditvi so možna odstopanja na podlagi ustrezne projektne dokumentacije, če to pogojujejo primernejši obratovalni parametri, ekonomsko primernejša investicijska vlaganja in če odstopanja ne spreminjajo vsebinskega koncepta OPPN. 
(5) Pri urejanju gospodarske infrastrukture so možna odstopanja tras posameznih vodov na podlagi ustrezne projektne dokumentacije, če to pogojujejo primernejši obratovalni parameter, ekonomsko primernejša investicijska vlaganja in če prestavitve ne spreminjajo vsebinskega koncepta OPPN pod pogojem, da s spremembami ureditve soglašajo tudi upravljalci.
XIII. OBVEZNOSTI OBČINE, INVESTITORJEV IN IZVAJALCEV NA OBMOČJU OPPN
39. člen

(gradnja komunalne opreme)

(1) Gradnjo obvezne gospodarske infrastrukture do območja urejanja OPPN zagotavlja občina, gradnjo komunalne opreme znotraj območja OPPN pa investitor.

40. člen
(obveznosti investitorjev in izvajalcev)

(1) Pri izvedbi posameznih sklopov objektov imajo za zagotavljanje kakovosti bivalnega okolja med gradnjo in po njej investitor in izvajalci naslednje obveznosti: 

- promet med gradnjami morajo organizirati tako, da prometna varnost zaradi gradenj ni poslabšana in da ne prihaja do zastojev na obstoječem cestnem omrežju,

- zagotoviti morajo nemoteno komunalno oskrbo prek vseh obstoječih infrastrukturnih vodov in naprav,

- infrastrukturne vode je treba takoj obnoviti, če so ob gradnji poškodovani,
- v času gradnje ne smejo biti prekoračene kritične ravni hrupa, predpisane za II. stopnjo varovanja pred hrupom,

- zagotoviti morajo sanacijo zaradi gradnje poškodovanih objektov, pripadajočih ureditev in naprav,

- investitor mora zagotoviti naročilo za prevzem gradbenih odpadkov, preden se začnejo izvajati gradbena dela.

XIV. USMERITVE PO PRENEHANJU VELJAVNOSTI OPPN
41. člen
(urejanje območja po prenehanju veljavnosti OPPN)

(1) Do realizacije OPPN ostanejo vsa zemljišča v sedanji rabi. 

(2) Ta OPPN velja do razglasitve prenehanja njegove veljavnosti.
XV. KONČNE DOLOČBE
42. člen

(hramba in vpogled)

(1) Občinski podrobni prostorski načrt je na vpogled pri pristojnih službah občine Žirovnica in na Upravni enoti Jesenice.
43. člen

(nadzor nad izvajanjem)

(1) Nadzor nad izvajanjem tega odloka opravlja Ministrstvo za okolje in prostor, Inšpektorat za okolje in prostor, Enota Kranj in pristojni občinski inšpektorat in redarstvo.

44. člen

(spremembe nadrejenega akta)

(1) V primeru sprememb območja ali namenske rabe nadrejenega prostorskega akta (OPN), se ustrezno prilagodi tudi območje in namenska raba OPPN.

45. člen

(začetek veljavnosti)

(1) Odlok začne veljati osmi dan po objavi v Uradnem listu Republike Slovenije.

Številka: 3503-0006/2020
Žirovnica, dne_____ 2023
Župan Občine Žirovnica:

     Leopold Pogačar

3.
OBRAZLOŽITEV
Gradnja medgeneracijskega in gerontološkega centra je predviden na nepozidanih zemljiščih za obstoječo zdravstveno postajo z lekarno v naselju Selo pri Žirovnici.

Pogoji glede namembnosti in vrste posegov v prostor 
Območje SE 2 – OPPN se razdeli na dve podobmočji A in B tako, da meja med podobmočjema poteka po po parcelni meji med parcelo 174/1 na eni in parcelama 180/1 in 180/6 drugi strani (vse tri parcele k.o. 2180 Žirovnica). Območje A je jugovzhodno, območje B pa severozahodno od zgoraj opisane meje:

- Podobmočje A obsega naslednje zemljiške parcele v k.o. 2180 Žirovnica, ali njihove dele:  178/1, 178/2, 179/3 (del), 179/4 (del), 180/1 (del), 180/6 in 180/7, ter naslednje zemljiške parcele v k.o 2181 Zabreznica, ali njihove dele: 290/1 (del), 292/1 (del) in 293. 

- Podobmočje B obsega naslednje zemljiške parcele v k.o. 2180 Žirovnica, ali njihove dele: 164/1 (del), 171/3 (del), 174/1 (del), 176/1 (del) in 176/2 (del). 

Na celotnem območju tega OPPN (podobmočji A in B) so dopustne naslednje vrste gradbeno inženirskih objektov vseh zahtevnosti: ceste in poti, parkirišča izven vozišča, objekti za preprečitev zdrsa in ograditev, lokalni cevovodi, lokalni (distribucijski) elektroenergetski vodi in lokalna (dostopovna) komunikacijska omrežja, objekti za šport, rekreacijo in prosti čas.

Na celotnem območju tega OPPN (A in B) so dopustni tudi naslednji posegi: ureditve javnih površin, ureditve zelenih površin, postavitve spominskih obeležij, postavitve pomožnih in začasnih objektov za prireditve.

Na podobmočju A so poleg navedenega za celotno območje OPPN dopustne naslednje vrste stavb osnovne dejavnosti: stanovanjske stavbe za posebne družbene skupine, stavbe splošnega družbenega pomena, stavbe za zdravstveno oskrbo.

Na podobmočju A so poleg navedenega za celotno območje OPPN dopustne še naslednje vrste spremljevalnih stavb: gostinske stavbe (le gostilne, restavracije in točilnice), poslovne in upravne stavbe, trgovske stavbe in stavbe za storitvene dejavnosti, garažne stavbe, stavbe za šport, elektrarne in drugi energetski objekti, stavbe za funkcionalno dopolnitev.

Na podobmočju B so poleg navedenega za celotno območje OPPN dopustne še naslednje vrste spremljevalnih stavb: enostavne in nezahtevne stavbe za funkcionalno dopolnitev (ute, vratarnice, nadstrešnice).
Oblikovanje medgeneracijskega in gerontološkega centra izhaja iz splošnih pogojev oblikovanja stanovanjskih površin za posebne objekte (SB) po OPN Občine Žirovnica, ob upoštevanju, da je višinski gabarit stavb lahko največ (K)+P+1+M, pri čemer kota pritličja na nižji strani terena ne sme biti višja od 50 cm nad terenom, da mora biti tlorisni gabarit stavb prilagojen velikosti in legi zemljiške parcele ter namembnosti območja in funkciji stavb. Pri oblikovanju objektov se smiselno upošteva tudi možna odstopanja iz 82. člena veljavnega OPN.
Pogoji glede priključevanja objektov na gospodarsko javno infrastrukturo in grajeno javno dobro 
Območje ni komunalno opremljeno, vendar se nahajajo omrežja GJI v neposredni bližini. Predvideno je, da se vzporedno z gradnjo po tem OPPN gospodarska javna infrastruktura ustrezno prilagodi pod pogoji posameznih upravljalcev tako, da bo omogočena komunalna opremljenost predvidene gradnje.
Oskrba s pitno vodo in odvajanje in čiščenje odpadnih voda
V bližini obravnavane lokacije sta tako primarni, kot sekundarni vod javnega vodovodnega omrežja, predvidna je priključitev novih objektov v skladu s pogoji v veljavnem OPN in pod pogoji upravljalca. 

V neposredni bližini obravnavane lokacije je tudi vod javnega fekalnega kanalizacijskega omrežja, predvidna je priključitev novih objektov v skladu s pogoji v veljavnem OPN in pod pogoji upravljalca.
Priključevanje na javno cesto in ostali posegi v območju varovalnega pasu javne ceste Pridobljene so bile smernice Ministrstva za infrastrukturo - DRSI - Sektorja za upravljanje cest Območja Kranj (številka: 37167-3578/2021-2 (1501), datum: 27. 12. 2021) iz katerih upravljalec zahteva izdelavo prometne študije z vidika vpliva predvidenih posegov na promet na javni cesti R3-638/1131. 

V ta namen je bila izdelana kapacitetna analiza cestnega priključka na regionalno cesto, ki vsebuje tudi temeljito analizo sedanje in bodoče količine prometa (CUINCO, Simon Detellbach s.p., številka PR-2022-003, september 2022) in iz katere izhaja, da je rešitev rekonstrukcije obstoječega priključka z ustrezno prilagojenimi radiji za merodajno smetarsko vozilo ter z zagotovljeno ustrezno preglednostjo, razsvetljavo in hodnikom za pešce ustrezna tudi brez umeščanja pasov za leve zavijalce.

Oskrba z električno energijo 
Preko območja poteka javni SN elektroenergetski vod v kabelski izvedbi. Trasa je umeščena v neposredno bližino meje med katastrskima občinama 2180 Žirovnica in 2181 Zabreznica, poteka praktično vzporedno s to mejo na strani k.o. 2181 Zabreznica. V neposredni bližini (parcela 180/5 k.o. 2180 Žirovnica) je tudi obstoječa SN - NN transformatorska postaja. 

Upravljalec zgoraj navedene elektro infrastrukture je Elektro Gorenjska d.d., ki v svojih smernicah št.: 646047 datum: 22. 11. 2021 zaradi tehničnih omejitev obstoječe TP (030 Selo pri Žirovnici) zahteva izgradnjo nove, skupaj z izgradnjo novega NN omrežja. Po potrebi se pred začetkom izvajanja gradnje po tem OPPN pod pogoji upravljalca prestavi tudi obstoječi SN elektroenergetski vod v kabelski izvedbi.

ELES d.o.o., kot sistemski operater prenosnega elektroenergetskega omrežja na obravnavani lokaciji nima obstoječih ali predvidenih objektov ali naprav, zato je podal izjavo, da glede tega OPPN nima smernic (številka: S21-128/597/rk, datum: 15. 12. 2021).

V neposredni bližini območja OPPN je tudi vod distribucijskega plinovoda v upravljanju ENOS, d.d., ki bo v nadaljevanju zaprošen za podajo mnenja.

Elektronske komunikacije

V neposredni bližini obravnavane lokacije je tudi vod javnega komunikacijskega omrežja Telemach, predvidna je priključitev novih objektov v skladu s pogoji v veljavnem OPN in pod pogoji upravljalca. 

V neposredni bližini obravnavane lokacije je tudi vod javnega komunikacijskega omrežja Telekom, predvidna je priključitev novih objektov v skladu s pogoji v veljavnem OPN in pod pogoji upravljalca

Pogoji glede celostnega ohranjanja kulturne dediščine, ohranjanja narave, varstva okolja in naravnih dobrin ter varstva pred naravnimi in drugimi nesrečami ter obrambnih potreb 

Obravnavana EUP SE 2 se nahaja znotraj vplivnega območja kulturne krajine Studenčice evidenčna številka 23128), gre za ravnico pod Karavankami z vasmi Hraše, Studenčice in Vrba, med cesto Begunje-Žirovnica in avtocesto Ljubljana-Hrušica. S te ravnice se odpirajo pogledi na Karavanke in na Blejski kot z Julijskimi Alpami. Drugih varovalnih režimov, dediščine, spomenikov, ali vplivnih območij znotraj obravnavane EUP ni. Ta OPPN bo zasnovan tako, da bo prevzel relevantna določila glede ohranjanja kulturne dediščine iz veljavnega OPN, ob hkratnem upoštevanju smernic in pogojev, ki jih bodo na podlagi veljavnih varovalnih režimov podali nosilci urejanja prostora. 

Od Ministrstva za kulturo (v nadaljevanju »MK«) smo pridobili mnenje o verjetnosti pomembnejših vplivov na kulturno dediščino in konkretne smernice za SE 2 OPPN* (številka: 35012-220/2021/3, datum 30. 12. 2021). 

MK je gradivo (izhodišča) pregledalo v sodelovanju z ZVKDS OE Kranj in podalo mnenje, da je verjetnost pomembnejših vplivov izvedbe plana na kulturno dediščino, vpisano v register nepremične kulturne dediščine, majhna. 
Etapnost izvedbe prostorske ureditve

Dopustna je faznost izvedbe posegov v podobmočju A in v podobmočju B, pod pogojem, da se pri posamezni fazi zagotovi zahtevan faktor zazidanosti, delež odprtih bivalnih površin, ustrezno število parkirnih mest ter ustrezno komunalno in prometno opremljenost, kar skupaj predstavlja smiselno zaključeno celoto. V kolikor se dopustni posegi podobmočja A in podobmočja B ne izvajajo skupaj, je potrebno v 1. fazi izvesti gradnjo in ureditve v podobmočju A. 

Ureditev dovozne ceste (priključka na regionalno cesto) izven območja OPPN se lahko izvaja samostojno.
Velikost dopustnih odstopanj od funkcionalnih, oblikovalskih in tehničnih rešitev
Pri realizaciji OPPN so dopustna odstopanja od tehničnih rešitev, določenih s to ureditvijo, če se v nadaljnjem podrobnejšem proučevanju prometnih, geomehanskih in drugih razmer ter na podlagi podrobnejših programskih in oblikovalskih izhodišč najdejo tehnične rešitve, ki so racionalnejše in primernejše z oblikovalskega, prometno tehničnega ali okoljevarstvenega vidika, s katerimi pa se ne smejo poslabšati prostorski in okoljski pogoji, vse ob pridobljenih soglasjih pristojnih služb ali upravljavcev. 

Prenehanje veljavnosti:

Odlok o OPPN bo prenehal veljati, ko bodo z načrtom predvideni posegi zgrajeni in dani v uporabo. Po razglasitvi o prenehanju veljavnosti se bo območje nadalje urejalo z občinskim prostorskim načrtom občine Žirovnica.

4. PREDLOG SKLEPA

Na podlagi 44. člena Statuta Občine Žirovnica (Uradni list RS, št. 66/18 – UPB2), predlagam Občinskemu svetu Občine Žirovnica, da v skladu s 73. členom Poslovnika občinskega sveta (Uradni list RS, št. 19/2013 – UPB1, 50/14, 66/18), odlok obravnava in sprejme naslednji 

SKLEP

Sprejme se Odlok o Občinskem podrobnem prostorskem načrtu Selo - Medgeneracijski in gerontološki center Žirovnica v prvi obravnavi.
Leopold Pogačar

